Stephanus (episcopus Tornacensis)
Stephanus (natus die 18 Februarii 1128 Aurelianis; mortuus anno 1203 Tornaci) fuit alumnus scholarum Aurelianensium et Studii Bononiensis, ubi contubernius fuit Heraclii patriarchae futuri, Gratiani cardinalis futuri, Ricardi Barre aulici Anglici futuri, et (ut videtur) Uberti Crivelli papae Urbani III futuri. Doctorem audivit Bulgarum, sicut ipse confessus est in epistula ad Heraclium missa: Iocosas olim confabulationes nostras fructuosis oro saepius orationibus expiare. Togatorum advocationes mercimonia, litigantium conflictus caecorum pugnam, Bononiensium auditoria fabriles diximus officinas. Inter haec, diversa secuti studia sumus: ego, quod irriseram, carpentariam Bulgari, vos calvariam Crucifixi. Beata peregrinatio vestra, quae et culpas expiat et ad sublimia vos extollit. Interim, pater, obsecro, mementote Stephani vestri, qui sic memoriam vestram retinet, ut quasi iugi spectaculo vestram praesentiam amplectatur. Stephanus, eruditus iuris canonici, anno 1176 abbas S. Genovefae Lutetiae electus est. Hoc officium usque ad 1191 retinuit, quo anno episcopus Tornacensis creatus est. Amicus Ioannes de Tociaco, Stephano suadente, successor fuit ad abbatiam S. Genovefae.